《次韵子瞻游道场山何山》
宋代·苏辙

两山相负为峰麓，流水重重注溪谷。
游人上寻流水源，未觉崎岖病双足。
山深下视云漫漫，径垂石底千屈盘。
松林阴森白日静，忽惊人世如奔湍。
客行不避苦寒出，僧定端居不下席。
人生嗟与草木同，置身所在由初植。
堂中白佛青髻鬟，气象冲淡非人间。
坐令远客厌奔走，径欲筑室依空山。
木鱼桹々夜将旦，星斗欹斜挂山半。
行役有程未可留，将出山门复长叹。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。